Joachim B. Olsen (LA), 2012-11-02:
Jamen det her er jo spin.
Det er spin forstået på den måde, at dem, som debatten har drejet sig om, har været dem, der var på vej ud af dagpengesystemet, det er dem, man har snakket om man skulle gøre noget for.
Så laver man så det her.
Men som det er blevet sagt mange gange i dag, er det jo bare at flytte rundt, man rører rundt i gryden.
Jeg stillede ordføreren et spørgsmål, da han stod her på talerstolen, og det havde han ikke noget godt svar på.
Jeg spurgte: Hvad med den, der nu i dag er røget ud af dagpengesystemet og er på kontanthjælp nu eller er blevet selvforsørgende?
Men det er det jo heldigvis ikke.
Det, man kan se, er, at reformen virker, folk kommer i beskæftigelse, langtidsledigheden falder i de her måneder markant, og det er meget positivt – også selv om man siger, at man ikke gør noget på den korte bane.
Det, man gør, er, at man har gennemført en reform, og den virker – heldigvis for det.
Derfor stor ros, også til ordføreren, for at stemme for den.
Mange tak.
Nu har jeg været 1 år herinde på Christiansborg, og inden jeg kom ind i politik, hørte jeg nogle gange, at politik var et skuespil, og at der var spin osv.
Det har jeg da så godt nok fået bekræftet med den her akutpakke, for her er der da tale om spin i absolut verdensklasse.
Det drejer sig om, at vi har en presset regering; en regering, som ikke har formået at forklare danskerne, hvorfor den dagpengereform, man lavede i sin tid, faktisk virker; en regering, som er presset af sit parlamentariske grundlag, Enhedslisten, som har udtalt, at de nu er i opposition til regeringen; en regering, som ligger dårligt i meningsmålingerne og har fået kritik af fagbevægelsen osv. i forbindelse med det her dagpengespørgsmål.
Jamen så finder man på sådan noget her.
Det er rent spin.
Hvad ligger der i det?
Man har betalt arbejdsgiverne 25.000 kr. for at slå nogle job op på en hjemmeside, og hvis der så er nogle, som er ved at falde ud af dagpengesystemet, som får et af de job, så får arbejdsgiverne 25.000 kr.
Problemet er løst, sagde finansministeren.
Jeg synes, det er lidt morsomt.
Situationen for de ledige er ikke morsom, for dem er det en katastrofe at miste jobbet, at miste tilknytningen til deres arbejdsplads og deres kollegaer.
Derfor kunne man godt håbe på, at regeringen førte en noget mere offensiv vækstpolitik i stedet for at flytte rundt på lidt beskæftigelse fra det ene år til det andet osv.
Men hvorfor er det spin?
Jo, det er det jo, fordi faktum er, at vi har et af de mest dynamiske arbejdsmarkeder i verden.
Vi har en mobilitet på det danske arbejdsmarked, som næsten er lige så høj, som den er på det amerikanske arbejdsmarked, og det er godt.
Der bliver udbudt 700.000 job om året selv i en lavkonjunktur som nu.
Alene fra den 1. april til den 30. juni var der 175.000, der kom i arbejde.
Vi har en arbejdsløshed på 6,2 pct.
I historisk sammenhæng er det ikke specielt lavt, men i pressen og i fagbevægelsen og også blandt politikerne bliver man ved med at sammenligne arbejdsløsheden med en meget, meget kort periode sidst i 00'erne, hvor der var et boom og mangel på arbejdskraft osv., mens sandheden er den, at det ikke er sværere at få et job i dag, end det var i 2004 og 2005.
Modsat hvad hr. Bent Bøgsted sagde, er det faktisk sådan, at en ledig i dag gennemsnitligt går ledig i 20 uger.
I 2004 var det 21,9 uger, og i 2005 var det 20,9 uger.
Det er fuldstændig samme situation.
Men i den offentlige debat kommer det til at lyde, som om det er en meget vanskeligere situation at stå i dag.
Igen vil jeg selvfølgelig gerne understrege, at det for den enkelte er en meget svær og trist situation, ingen tvivl om det, men vi skal jo føre en ansvarlig økonomisk politik herindefra, og der er man altså nødt til at tage udgangspunkt i, hvad der er virkelighed, og så tilrettelægge sin politik efter det.
Så synes jeg også, at der er noget problematisk i, at man har en politisk retorik og diskussion, hvor man ud fra egeninteresser åbenbart prøver at male et billede af, at arbejdsmarkedet simpelt hen er bundfrossent, og at det er meget, meget svært at få et job.
For det betyder noget.
Der er flere jobcentre og også a-kasser, som har sagt, at den her debat, hvor man maler det her billede af, at det er meget, meget svært at få et arbejde, er meget, meget skadelig.
Den gør, at nogle ledige neddrosler deres arbejdssøgning, fordi der opstår en eller anden forventning om, at nu griber politikerne ind.
Det er skadeligt ikke bare for samfundet, men i høj grad også for den enkelte.
For det, der er sandheden om den her reform, er jo, at den på sigt øger beskæftigelsen.
Det er derfor, man har gjort det.
Man forventer, at forkortelsen af dagpengeperioden vil øge beskæftigelsen med 13.000.
Det vil sige, at det, man gør med den her reform, er, at man foretager et meget effektivt angreb på det, som vi alle sammen er enige om er det største problem, nemlig langtidsledigheden.
Langtidsledigheden falder også i de her måneder.
Når ledige nærmer sig afslutningen af dagpengeperioden, gør de det, som er meget rationelt, nemlig at de søger en lille smule bredere.
Derfor er den der retorik om, at man jo ikke vil gøre noget, at man jo bare har korslagte arme, ikke retvisende.
Til sidst vil jeg sige, at retorikken om, at mange står til at måtte gå fra hus og hjem, heller ikke har hold i virkeligheden.
BRFkredit var ude at sige, at de ikke forventer nogen stigning i antallet af tvangsauktioner.
De har fået mindre end ti henvendelser fra folk, der er nervøse for deres økonomi.
Jeg siger kun det her, fordi jeg synes, det er vigtigt, at vi holder debatten på et sagligt niveau.
Det har man ikke gjort, og derfor sker der det, at man må lave sådan nogle snuptagsløsninger her.
Det, man bør gøre, er at føre en langt mere offensiv vækstpolitik.